  Туспуктэм: Григорий Фомин Наталия Сильвестрова 25-тӥ толшоре Удмуртиын Студентлэсь нуналзэ 39,8 сюрс дышетскисьёс пусъё. Ӵапак сомында егитъёс элькунысьтымы вылӥ но шоръёзо ӧнер дышетсконниосын тодон-валан люкало. Со сярысь Удмуртстат ивортӥз. Ӝыныезлэсь трос студентъёслы 20-24 арес (53,9 процент), ньыльмос люкетэз – 20 ареслэсь егитгес. Озьы ик 30 ареслэсь бадӟымгес дышетскисьёс но вань – 14,8 процент, 11,6 процентэз – 25-29 аресъемъёс. Студентъёс пӧлысь ӝыныезлэсь тросэз нылъёс луо – 20,2 сюрс, пиос – 19,6 сюрс. 64,4 процентэз трос егитъёс бакалавриат программая визь люкало, 23,6 процентэз – специалитет программая, 12 процентэз – магистратураын дышетско. 21,1 сюрс студентъёс очной амалъя дышетско, 15 сюрсэз – заочно. 3,7 сюрс дышетскисьёс очно-заочной амал быръемын. Студент улонэз тужгес но шулдыр дырен нимало. Озьы ке но, со вакыт туж кысык луэ. Ивортодэтъя «Удмуртия» агентствоысь корреспондент Удмурт кун университетын дышетскисьёслэсь юаз, кин со зэмос студент. Со одно ик ужась но тыршись луыны кулэ, вера Удмурт кылосбуръя, финно-угроведениея но журналистикая институтын 4-тӥ курсын венгер группаын дышетскись Полина Михайлова. « Мон понна студент – со сыӵе адями, кудӥз аслыз улонын сюрес утча, быдэс улонэз понна аслыз уж шедьтыны тырше » Полина Михайлова, УдГУ-ысь Удмурт кылосбуръя, финно-угроведениея но журналистикая институтын дышетскись 3-тӥ курсын англи но удмурт группаын дышетскись Наталия Майорова пусъе, студент дыръя, дышетсконын сяна, астэ мукет удысъёсын но возьматоно.  « Зэмос студент – со сыӵе адями, кудӥз котькытчы вуэ: дышетскыны но, пӧртэм ужрадъёсы но пыриськыны. Мон малпасько, общагаын пукыса но весь дышетскыса гинэ улоно ке, мӧзмыт луоз » Наталия Майорова, УдГУ-ысь Удмурт кылосбуръя, финно-угроведениея но журналистикая институтын дышетскись Журналистика ӧръя 2-тӥ курсын дышетскись Анна Никифорова оске, студентлэн аспӧртэмлыко быгатонлыкъёсыз вань, кудъёсыз солы улоназ но дышетсконаз юртто.  « Студент – со, мон понна, адями, кудӥз быгатэ уйёсты изьытэк потыны. Студент быгатэ ӝыны ар дышетэм материалэз одӥг нунал куспын йыраз поныны. Студент, огшоры адями кадь ик, быгатэ стипендиез одӥг нунал куспын быдтыны. Нош огшоры адями студент кадь уз быгаты стипендилы быдэс толэзь улыны » Анна Никифорова, УдГУ-ысь Удмурт кылосбуръя, финно-угроведениея но журналистикая институтын дышетскись Озьы ик огъяулонниын улӥсь дышетскисьёс тараканъёсын эшъяськыны быгатыны кулэ, серекъя Анна. Студентъёслэн валтӥсь ужзы – дышетскон. Параосын егитъёс трос выльзэ усьто. Соослы визьмо, удыссэс ӟеч тодӥсь дышетӥсьёс юртто. УдГУ-ысь Искусствоосъя но дизайнъя институтысь 3-тӥ курсысь студентка Вероника Степанова понна «Черчение» дисциплиная дышетӥсез тужгес но яратоноез. Со трос тодон-валан сётӥз, дунне шоры мукет синмын учкыны дышетӥз, вера нылаш. Нош Полина Михайловалы венгер кылын нырысетӥ пара пыраклы тодаз кылёз. « Ми сыӵе востэмесь вал ай, ог-огмес ум тодӥське, но пыре Дмитрий Анатольевич Ефремов, венгер кылын вераськыса. Одӥг удмурт но, ӟуч кылзэ но öз поттылы. Ми малпаськом вал, кыӵе ке иностранец, кызьы ми соин вераськом, со венгер кылэз гинэ вала ке! » Полина Михайлова, УдГУ-ысь Удмурт кылосбуръя, финно-угроведениея но журналистикая институтын дышетскись Студентъёс понна одӥгез тужгес но секыт но сюлмаськытӥсь вакыт экзаменъёсты сётон луэ. Одӥгъёсыз соослы дыраз дасяськыны кутско, нош мукетъёсыз берпуметӥ уе гожъямъёссэс киязы куто. Нырысетӥ сессия кемалы тодэ кыле. Соку студентъёс экзаменъёслэн мынон радлыкенызы тодматско.  « Мон туж кышкасько вал нырысетӥ сессилэсь, 1-тӥ курсысь вань студентъёс кадь ик, дыр. Угось со маке но тодмотэм ми понна: кызьы ваньмыз ортчоз, ма со сыӵе "автомат"? Озьы ке но, нырысетӥ сессие секыт ӧй вал кадь. Билетъёсты ми эшъёсыным куспамы люкимы вал, капчигес дасяськыны мед луоз шуыса. Кудӥныз ке предметэн "автомат" но пуктӥзы » Наталия Майорова, УдГУ-ысь Удмурт кылосбуръя, финно-угроведениея но журналистикая институтын дышетскись Вероника Степанова сессия дыръя туж зол сюлмаськиз. Нырысетӥ экзаменэз «Живопись» но «Рисунок» дисциплинаосъя вал.  «Суредме ӝогак быдэстыны кулэ луиз, соин ик ӵукнаозь дасяськи, со понна мон будильникме ӧй кылы, опоздать кари экзаменэ, озьы ке но витьлы сётӥ. <…> Тужгес но оскон вал аслым: ачим ке ӧй суреда, нокин мон интые уз суреда. Инмарлы но оскиськи, юрттэт кури, озьы ваньмыз пӧрмиз » Вероника Степанова, УдГУ-ысь Искусствоосъя но дизайнъя институтын дышетскись Анна Никифорова но нырысетӥ сессия азьын тулкымъяськиз. Угось одӥг арня ӵоже куинь экзамен сётоно луиз. Озьы ке но, ваньзэ ӝог но ӟеч быдэстӥз. Нош Полина Михайлова понна экзаменъёс капчиен ортчизы, кыксэ тест амалэн сётӥз, кыксэ – билетъёсъя. Сессия азьын студенткаос конспектъёссэс лыдӟылӥзы, шпаргалкаос гожъязы. Ваньмыз йыразы мед пыроз шуыса, соосты миндэр улазы поныса изизы. Озьы ик нылашъёс студентъёслэн кемаласен кылдэм тодметъёссылы оскылӥзы. «Халява, приди!» шуыса ӧз кесяське ке но, пыдтыш улазы вить манет поныса экзаменэ пыразы. Озьы ик зачётка вылазы сылал пызьналлязы. Тегъёс: студентъёс праздник УдГУ Удмуртия  